
Informācija medijiem
2026. gada 10. septembrī 


19. septembrī LNVM Rīgas pilī aicina uz jaunās sezonas atklāšanas programmu “Rudeņošana muzejā”


Latvijas Nacionālais vēstures muzejs Rīgas pilī 19. septembrī no pl. 10 līdz pl. 17 aicina apmeklēt un piedalīties dažādos pasākumos kā lielus, tā mazus. Programma “Rudeņošana muzejā” izveidota, lai atzīmētu jauna darbības cēliena sākšanos. 
Muzejs būs atvērts no pagrabstāva līdz pat bēniņiem, un ikviens interesents varēs apskatīt restaurētās viduslaiku telpas, iepazīt nesen atklātās vēstures ekspozīcijas, kā arī uzzināt par citām izglītošanās un pat atpūšanās iespējām kultūrvietā Vecrīgas sirdī.
Pie Rīgas pils vārtiem Daugavas gātē viesus sagaidīs vēstures izpētes un rekonstrukcijas kluba “Rodenpoys” brašo puišu goda sardze.
Ekskursijas
Pils velvju pagrabā, kur izvietota jaunākā ekspozīcija “Livonijas pilis”, pl. 10.00 sāksies ekskursija arheologa un ekspozīcijas vadošā autora Jāņa Cigļa vadībā. Stāstīts tiks par Livonijas laika piļu celtniecību un arhitektūru, to iemītniekiem un viņu sadzīvi. Muzeja arheologi un vēsturnieki atradīsies ekspozīcijas telpās visu dienu un labprāt atbildēs uz dažādiem apmeklētāju jautājumiem. Būs iespēja arī paspēlēt viduslaiku spēles un iemēģināt spēkus senajā šahā, dambretē vai “zaķa spēlē”.
Dodoties ekskursijā pa nesen atdzimušo Rīgas pils muzeja daļu tās rekonstrukcijas projekta autora, arhitekta Reiņa Liepiņa vadībā, varēs iepazīt skaistākās un interesantākās viduslaiku pils vēsturiskās telpas – kapelu, remteri, sakristeju. Ekskursijas sākums pl. 13 un pl. 16. 
4. stāvā modernajā ekspozīcijā “Straumējot laiku” varēs iepazīt vai caurlūkot Latvijas vēstures gaitu caur piederības prizmu tai vai citai grupai, kopienai. Pl. 15 pa ekspozīciju ekskursijā vedīs muzeja direktors, Dr. hist. Toms Ķikuts. Pārējā laikā iespējams izmantot audiogidu. 
Izrāde un līdzdarbošanās iespējas
Savukārt muzeja 2. stāvā pl. 11 sāksies literāri muzikāla izrāde, kurā aktieris Vilis Daudziņš kopā ar mūziķiem Ievu Nīmani un Jēkabu Nīmani lasīs un apspēlēs  neapoliešu dzejnieka, rakstnieka un stāstnieka Džambatistas Baziles negantās pasakas pieaugušajiem no grāmatas “Pentamerons”. 
2. stāva galerijā Vēstures izpētes un rekonstrukcijas kluba “Rodenpoys” dalībnieki demonstrēs viduslaiku ieročus un bruņas. Turpat piemiņai par viesošanos pilī varēs saņemt arī monētu kaltuvē kaldinātus naudas gabalus.
4. stāvā Austrumu piebūvē atradīsies apdrukas darbnīca, kurā ikviens interesents varēs izveidot kartīti ar pašizvēlētu dizainu, tā iegūstot jauku  atgādinājumu par muzeja apmeklējumu. Un no pils telpu logiem iespējams kavēties arī unikālos Vecrīgas un Daugavas skatos.
Nodarbību telpā “Izziņas bēniņi”
Uz pils augšējo stāvu - uz nodarbību telpu “Izziņas bēniņi”, īpaši tiek aicināti jaunieši un ģimenes ar bērniem. Apmeklētāju rīcībā būs Izziņas skapji, pa kuriem drīkst arī “rakāties” un ar kuru starpniecību Latvijas vēsture tiek stāstīta bērniem saprotamā veidā, un lielais Pētnieku galds, kas izmantojams, pētot vēstures liecības no muzeja krājuma – akmens laikmeta harpūnu atdarinājumus, dzelzs laikmeta šķēpa uzgaļus, sadzīves priekšmetus, apģērbus un aksesuārus, vai lasīšanai, spēlēm. Pl. 14 ceļojumā pa Latvijas vēsturi bērnus un jauniešus vedīs jaunais vēstures entuziasts Pauls. 
“Izziņas bēniņos” darbosies arī “Foto skatuve”, uz tās varēs fotografēties kopā ar dažādu laiku Rīgas pils iemītnieku tēliem.

Visas dienas garumā muzejā būs pieejams arī kafijas pop-up bārs, ko nodrošinās banketu telpa “Hercogs Blaumaņa”. 
2026. gada rudens sezona ir pirmā pēc LNVM atgriešanās renovētajās Rīgas pils telpās, kurā muzejs var darboties pilnvērtīgi, piedāvājot apskatei gan jaunizveidotas ekspozīcijas, gan cita veida vēstures izziņas iespējas visām vecuma grupām. 
Dalības maksa 19. augusta pasākumos – muzeja ieejas biļete (biletes.lnvm.lv vai muzeja kasē).
LNVM Rīgas pilī atrodas Pils laukumā 3 (ieeja no Daugavas gātes) Rīgā.

Sezonas atklāšanas pasākuma “Rudeņošana muzejā” programma
Pils vārti un vārteja
10.00–17.00 Goda sardze/Vēstures izpētes un rekonstrukcijas klubs “Rodenpoys”
Ekspozīcija “Livonijas pilis”/velvju pagrabi
10.00 Ekskursija ekspozīcijas veidotāja vadībā/Arheologs Jānis Ciglis
10.00–17.00 Pajautā arheologam un vēsturniekam!
Viduslaiku galda spēles: uzzini noteikumus un uzspēlē!
Remteris, kapela, Svina tornis, galerija/2. stāvs
11.00 Literāri muzikāla izrāde “Negantās itāļu pasakas”/Aktieris Vilis Daudziņš, multiinstrumentālisti Ieva Nīmane un Jēkabs Nīmanis
13.00 un 16.00 Ekskursijas ar arhitektu Reini Liepiņu
10.00–17.00 Ieroču un bruņu demonstrējumi/ Vēstures izpētes un rekonstrukcijas klubs “Rodenpoys”
Monētu kaltuve
Hercogs Blaumaņa kafijas pop-up bārs
4. stāvs
10.00–17.00 Latvijas vēstures ekspozīcija “Straumējot laiku”
Apdrukas darbnīca
15.00 Ekskursija ekspozīcijā “Straumējot laiku”/Vēsturnieks Toms Ķikuts
Nodarbību telpa “Izziņas bēniņi”/5. stāvs
10.00–17.00 Latvijas vēstures ekspozīcija bērniem
Lielais pētnieku galds: iepazīšanai, pētīšanai, piemērīšanai
“Foto skatuve” ar Rīgas pils iemītnieku tēliem
14.00 Dodies ekskursijā ar jauno vēsturnieku Paulu!
Aicinām ņemt vērā, ka muzeja pasākumos iespējama fotografēšana un filmēšana muzeja darbības popularizēšanas nolūkos. Ja kāds apmeklētājs nevēlas tikt fotografēts vai filmēts, pirms pasākuma par to jāinformē muzeja darbinieki. 

Kontaktpersona:
Astrīda Burbicka, LNVM Izglītības un publisko norišu departamenta vadītāja
tel. 67221357, 26341556
e-pasts: astrida.burbicka@lnvm.gov.lv



LATVIJAS NACIONĀLAIS VĒSTURES MUZEJS (LNVM)
ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.
Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.
Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.
Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.
Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.
Latvijas Nacionālā vēstures muzeja nodaļas ir Dauderi un Tautas frontes muzejs.

